b'\n_START_ARTICLE_\nTeodozij III.\n_START_SECTION_\n\xc5\xbdivljenjepis\n_START_PARAGRAPH_\nBil je finan\xc4\x8dni uradnik in pobiralec davkov v ju\xc5\xbenem delu Opsikijske teme. Po eni od teorij je bil sin biv\xc5\xa1ega cesarja Tiberija III.. Leta 715 so se opsikijske \xc4\x8dete uprle cesarju Anastaziju II. in ga izbrale za njegovega naslednika. Teodozij ni z veseljem sprejel cesarskega polo\xc5\xbeaja. Kronist Teofan Spovednik trdi, da se je celo posku\xc5\xa1al skriti v gozdovih pri Edremitu. Teodozija so nazadnje na\xc5\xa1li in ga maja 715 okronali za cesarja._NEWLINE_Takoj po prevzemu oblasti je za\xc4\x8del oblegati Konstantinopel in ga po \xc5\xa1estih mesecih osvojil. Pri postopanju s svojim predhodnikom in njegovimi prista\xc5\xa1i je bil nenavadno obziren. Konstantinopelskega patriarha Germana I. je prepri\xc4\x8dal, da je odstopil in od\xc5\xa1el v samostan v Solunu._NEWLINE_O Teodozijevi kratki vladavini je malo znanega. Takoj po prihodu na prestol se je soo\xc4\x8dil z arabsko vojno mornarico in kopensko vojsko, ki je prodrla globoko v Anatolijo. Da bi zavaroval severno mejo in dobil podporo Bolgarov, je leta 716 z njihovim carjem Tervelom sklenil za Bolgare zelo ugodno mirovno pogodbo. Tak\xc5\xa1na politika se mu obrestovala \xc5\xbee leta 719, ko so mu Bolgari pri\xc5\xa1li na pomo\xc4\x8d med drugim arabskim obleganjem Konstantinopla._NEWLINE_Leta 717 se je Leon Izavrijec, strateg Anatolske teme in bodo\xc4\x8di cesar Leon III., po dogovoru s strategom Armenske teme Artabazdom uprl Teodozijevi oblasti. Leon je v Nikomediji aretiral Teodozijevega sina in prisilil Teodozija, da je 25. marca 717 odstopil. Teodozij in njegov sin sta takoj zatem vstopila med duhov\xc5\xa1\xc4\x8dino._NEWLINE_Teodozij je leta 729 verjetno postal efe\xc5\xa1ki \xc5\xa1kof. Sodobni zgodovinarji domnevajo, da je bil \xc5\xa1kof najbr\xc5\xbe njegov sin. Kakor koli \xc5\xbee, eden od njiju je bil \xc5\xbeiv vsaj \xc5\xa1e 24. julija 754 in se je udele\xc5\xbeil ikonoklasti\xc4\x8dnega koncila v Hieriji v predmestju Konstantinopla.\n_START_SECTION_\nDru\xc5\xbeina\n_START_PARAGRAPH_\nZ \xc5\xbeeno neznanega imena je imel najmanj enega sina z monasti\xc4\x8dnim imenom Teodozij, ki je bil najbr\xc5\xbe od leta 729 in najmanj do leta 754 efe\xc5\xa1ki \xc5\xa1kof.'